作者:皎然
標題:奉和陸使君長源夏月遊太湖
內容:庾公心曠遠，府事局耳目。遂與南湖遊，虛襟滌煩燠。始知皇天意，積水在亭育。細流信不讓，動物欣所蓄。萬頃合天容，洗然無雲族。峭蒨矚仙嶺，超遙隨明牧。知公愛澄清，波靜氣亦肅。已見橫流極，況聞長鯨戮。中洲暫採蘋，南郡思剖竹。向夕分好風，飄然送歸舳。